༄༅། །དམ་པ་བདེ་གཤེགས་ཀྱིས་མཛད་པའི་ཐེག་དགུ་སྤྱི་བཅིང་གི་འགྲེལ་བཤད་ཉི་མའི་འོད་ཟེར་ཞེས་བྱ་བ་སློབ་དཔོན་ཡེ་ཤེས་རྒྱལ་མཚན་གྱིས་མཛད་པ་བཞུགས་སོ། ། ན་མོ་རཏྣ་ཏྲ་ཡཱ་ཡ། རྗེ་བཙུན་དཔལ་ལྡན་བླ་མ་དམ་པ་རྣམས་དང་ཡི་དམ་རྒྱུད་སྡེ་བཞིའི་ལྷ་ཚོགས་བཀའ་སྡོད་ཆོས་སྐྱོང་བའི་སྲུང་མ་དང་བཅས་པ་རྣམས་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །ཆོས་དབྱིངས་མཉམ་ཉིད་གདལ་ཁྱབ་ཆེན་པོའི་ངང་། །འཁོར་འདས་གཉིས་མེད་རོ་གཅིག་ཀློང་དུ་གྱུར། །མཁྱེན་བརྩེའི་བདག་ཉིད་དཔལ་ལྡན་དབང་ཕྱུག་ཆེ། །ཀུན་བཟང་བདེ་བར་གཤེགས་ལ་ཕྱག་འཚལ་ལོ། །གང་ཞིག་བྱང་ཆུབ་མཆོག་ཏུ་སེམས་བསྐྱེད་ཅིང་། །གང་དུ་གྲངས་མེད་གསུམ་དུ་ཚོགས་གཉིས་བསགས། །གང་དེར་མཛད་པ་བཅུ་གཉིས་མངོན་སངས་རྒྱས། །བཅོམ་ལྡན་ཐུབ་དབང་ཁྱེད་ལ་ཕྱག་འཚལ་ལོ། །ཀུན་བཟང་ཐུགས་ལས་རྣམ་འཕྲུལ་ཐུགས་ཀྱི་སྲས། །ཐེག་ཆེན་གསང་སྔགས་ཟབ་མོ་འཛིན་བྱེད་ཅིང་། །གདུལ་དཀའི་གདུལ་བྱ་མ་ལུས་འཇོམས་མཛད་པ། །བཅོམ་ལྡན་རྡོ་རྗེ་བསྣམས་ལ་ཕྱག་འཚལ་ལོ། །གཏི་མུག་མ་རིག་མུན་པའི་ཀློང་ཆེན་དེར། །ཡེ་ཤེས་སྒྲོན་མེའི་གསལ་རྒྱུན་རབ་ཏུ་བལྟམས། །བདག་བློའི་ཐེ་ཚོམ་དྲ་བ་གཅོད་མཛད་པའི། །མགོན་པོ་འཇམ་པའི་དབྱངས་ལ་ཕྱག་འཚལ་ལོ། །ཀུན་མཁྱེན་རྒྱལ་བའི་གསུང་རབ་པདྨོའི་ཚལ། །འགྲེལ་བཤད་ཉི་མའི་ཟེར་གྱིས་རྣམ་པར་ཕྱེ། །དད་ལྡན་རྐང་དྲུག་ལྡན་ལ་དགའ་སྟོན་འགྱེད། །ལོ་པཎ་སྐྱེས་མཆོག་ཉིན་བྱེད་རྣམས་ལ་འདུད། །སངས་རྒྱས་བསྟན་པ་གངས་རི་དྲི་མེད་ལ། །ཐོས་བསམ་སྒོམ་གསུམ་སྒྲུབ་ཚུལ་སེང་གེ་འགྱིང་། །ལྟ་ངན་རི་དྭགས་ཐ་དག་འཇོམས་མཛད་པ། །རྒྱ་གར་འཕགས་པའི་མཁས་གྲུབ་རྣམས་ལ་འདུད། །རྒྱ་གར་མཁས་པའི་རིགས་སུ་སྐུ་འཁྲུངས་ཤིང་། །ཁ་བ་ཅན་དུ་ཆོས་ཀྱི་སྒྲོན་མེ་སྦར། །བདེ་བ་ཅན་དེར་བློ་གྲོས་སྙིང་པོར་གྲགས། །བསྟན་པའི་སྲོག་ཤིང་དམ་པ་ཉིད་ལ་འདུད། །ཐོས་བསམ་སྒོམ་པའི་དོན་ལ་ལེགས་སྦྱངས་ནས། །དལ་འབྱོར་ལུས་ལ་བསླབ་གསུམ་རྒྱན་གྱིས་མཛེས། །འཆད་རྩོད་རྩོམ་པའི་དོན་ལ་མ་རྨོངས་པའི། །བསྟན་འཛིན་བོད་ཀྱི་སྐྱེས་མཆོག་རྣམས་ལ་འདུད། །སྡེ་སྣོད་རྒྱ་མཚོའི་དབུས་ནས་ལེགས་སྐྱེས་ཤིང་། །ཉམས་མྱོང་བདུད་རྩིའི་འདབ་མ་མདངས་གསལ་ཅིང་། །བཅུད་འདོད་རྐང་དྲུག་ལྡན་རྣམས་ཚིམ་མཛད་པ། །དྲིན་ཆེན་བླ་མ་རྣམས་ལ་ཕྱག་འཚལ་ལོ། །ཐུབ་དབང་བསྟན་པ་ལེགས་བཤད་ཆུ་གཏེར་ལས། །དེད་དཔོན་ཆེན་པོ་སངས་རྒྱས་གཉིས་པ་ཡིས། །ལེགས་པར་སྲུབས་ལས་ལེགས་བཤད་རིན་ཆེན་འབྱུང་། །རྣམ་བཤད་འཆད་ཉན་རྒྱལ་མཚན་རྩེ་མོར་ཕྱར། །ལུང་རིག་དུ་མས་བྱི་དོར་བྱེད་ན་སྙམས། །དེ་ཡང་རང་བཟོ་མ་ཡིན་མཁས་པའི་གཞུང་། །ལེགས་བཤད་རྣམས་ལ་ཡང་ཡང་དཔྱད་པ་དང་། །གཞུང་ལུགས་འདི་ཡང་མང་དུ་ཐོས་པ་དང་། །བླ་མ་རྣམས་ཀྱི་མན་ངག་གསུང་སྒྲོས་རྣམས། །ལེགས་པར་སྦྱར་ནས་བན་ཆུང་བདག་གིས་ནི། །འགྲེལ་བཤད་ཉི་མའི་འོད་ཟེར་བརྗོད་པར་བྱ། །འོན་ཀྱང་དུས་ཀྱིས་མནར་བའི་སྐྱེ་བོ་ཕལ་པ་འགས། །ཕྱིན་ཅི་ལོག་རྟོག་མ་དག་སྣང་བ་འཆར། །ལེགས་བཤད་ཟེར་ཡང་ལོག་བཤད་དུ་མ་འབྱུང་། །ཕ་རོལ་འགྲན་དང་གྲགས་པ་འདོད་ཕྱིར་དང་། །ཟས་ནོར་ལོངས་སྤྱོད་འདུ་འཛི་སྤེལ་ཕྱིར་ཕྱུང་། །སྙམ་པའི་བསམ་པས་ཅུང་ཟད་མ་དཔྱད་མཛོད། །འདིར་སྡེ་སྣོད་གསུམ་དང་རྒྱུད་སྡེ་བཞིའི་སྲོག་ཤིང་ཐེག་པ་མཐའ་དག་གི་ཤན་འབྱེད། ཕྱི་རོལ་པ་དང་ནང་པའི་གྲུབ་མཐའ་མ་འདྲེས་པར་གསལ་བར་བྱེད་པའི་མེ་ལོང་། གཏན་ཚིག་གིས་གཏན་ལ་ཕབ། ལུང་རིག་གིས་གདར་ཤ་བཅད། གྲུབ་མཐའ་མ་ནོར་བར་དམིགས་ནས་བླངས་པའི་མན་ངག་སློབ་དཔོན་ཆེན་པོ་དམ་པ་བདེ་བར་གཤེགས་པས་མཛད་པའི་ཐེག་པ་སྤྱི་བཅིང་འདི་ལ། འཆད་ཉན་ཅི་ལྟར་བྱ་བའི་ཚུལ་དང་། གང་འཆད་པར་བྱ་བ་ཆོས་ཀྱི་རྣམ་བཞག །འཆད་ཉན་མཐར་ཕྱིན་པའི་རྒྱུ་མཚན་དང་གསུམ་དུ་གནས་པ་ལས། དང་པོ་ལ་གཉིས་ཏེ། འཆད་པ་པོ་སློབ་དཔོན་གྱི་རྣམ་བཞག །ཉན་པ་པོ་སློབ་མའི་མཚན་ཉིད་དོ། །འཆད་པ་པོ་སློབ་དཔོན་གྱི་མཚན་ཉིད་ལ་གསུམ་ཏེ། སློབ་དཔོན་དེའི་མཚན་ཉིད་དང་། དེས་ཆོས་བཤད་ཚུལ། ཆོས་བཤད་པའི་ཕན་ཡོན་དང་གསུམ་ཡོད། དང་པོ་ལ་གཉིས་ཏེ། མཚན་ཉིད་ལྟར་ན། ཚུལ་ཁྲིམས་ཀྱིས་ལུས་དག་པ། ཐོས་བསམ་གྱིས་ངག་དག་པ། ཏིང་ངེ་འཛིན་གྱིས་སེམས་དག་པ། བྱམས་སེམས་སྙིང་རྗེ་བྱང་ཆུབ་སེམས་དང་ལྡན་པའི་ཆོས་བཞི་དང་ལྡན་དགོས་ཏེ། ཆོས་རྒྱལ་དྲི་མ་མེད་པའི་མདོ་ལས། །ཚུལ་གནས་ཐོས་དང་ཏིང་འཛིན་གྱིས། །ལུས་གཙང་སྨྲ་མཁས་སེམས་མི་གཡོ། །སེམས་ཅན་ཀུན་ལ་བྱམས་སེམས་ལྡན། །དེ་འདྲ་བཤེས་གཉེན་དམ་པར་མཛོད། །ཅེས་གསུངས་སོ། །གསང་སྔགས་ལྟར་ན། ཆོས་ཀུན་མཉམ་པ་ཉིད་ཀྱི་དོན་ཤེས་པ། །རྒྱུད་གཞུང་ཟབ་མོ་བཤད་པ་ལ་མཁས་པ། སྔགས་ཀྱི་སྦྱོར་བ་སྟེ། དབང་རབ་གནས་སྦྱིན་བསྲེག །དཀྱིལ་ཆོག་ཐ་དག་ལ་མཁས་ཤིང་ཁོང་དུ་ཆུད་པ། བརྒྱུད་པའི་ཟམ་མ་ཆད་པ། དབང་བཞིའི་ཆུ་བོ་མ་ནུབ་པ། བྱིན་རླབས་ཉམས་མྱོང་གི་དྲོད་མ་ཡལ་བ། སྙན་རྒྱུད་དམ་ཚིག་གི་གནད་མ་འཆུག་པ་ཞིག་དགོས་ཏེ། གསང་སྒྲོན་ལས། གཞི་རྩ་སྟོང་པ་ཉིད་དུ་ཤེས། །རྒྱུད་བཤད་སྔགས་ཀྱི་སྦྱོར་བ་མཁས། །ཐུགས་རྗེ་ཆེ་ལ་འདོད་པ་ཆུང་། །དབང་རྣམས་ཐོབ་ཅིང་ཏིང་འཛིན་གསལ། །ཅེས་དང་། གཞན་ཡང་ཤེས་བྱའི་སྡེ་སྣོད་ཐ་དག་ལ་མཁས་ན་ལེགས་མོད་ཀྱིས། འོན་ཀྱང་རང་གི་གཞུང་ལུགས་ཁས་གང་བླངས་པའི་ཚིག་དོན་མ་ལུས་པ་ཁོང་དུ་ཆུད་པ་ཞིག་ནམ་ཡང་དགོས་སོ། །གཉིས་པ་དེས་ཆོས་བཤད་པའི་ཚུལ་ནི། དམ་ཆོས་པདྨ་དཀར་པོ་ལས། མཁས་པས་དུས་སུ་སེམས་པར་བྱེད་པ་ནི། །ཁང་བུར་ཞུགས་ཏེ་དེ་བཞིན་སྒོ་བཅད་ནས། །ཆོས་འདོད་ཐམས་ཅད་ལ་ནི་ཚུལ་བཞིན་བལྟ། །ལངས་ནས་ཞུམ་པ་མེད་པའི་སེམས་ཀྱིས་ཤོད། །མཁས་པ་བདེ་ལ་རྟག་ཏུ་གནས་པར་འགྱུར། །བདེ་ལ་འདུག་ནས་དེ་བཞིན་ཆོས་ཀྱང་སྟོན། །གཙང་ཞིང་ཡིད་དུ་འོང་བའི་ས་ཕྱོགས་དེར། །ཡངས་པའི་སྟན་ནི་རབ་ཏུ་བཤམས་བཏིང་ནས། །བཟང་པོའི་ཚོན་གྱིས་ལེགས་པར་ཁ་བསྒྱུར་བའི། །ཆོས་གོས་གཙང་མ་དེ་ནི་རབ་བགོས་ནས། །རྔུལ་གཟན་ནག་པོ་དེ་ནི་བཤམས་བྱས་ལ། །ཤམ་ཐབས་ཆ་ཚང་ལེགས་པར་རབ་བགོས་ནས། །བཅོས་བུའི་རས་རྣམས་སྣ་ཚོགས་ལེགས་བཏིང་པ། །རྐང་རྟེན་བཅས་པའི་ཁྲི་ལ་རབ་འདུག་པ། །རྐང་པ་ལེགས་པར་བཀྲུས་ལ་སྟེང་འཛེག་ནས། །གདོང་དང་བཞིན་གྱི་མདངས་ནི་རབ་སྣུམ་ཞིང་། །ཆོས་ཀྱི་སྟན་དེ་ལ་ནི་རབ་འདུག་ནས། །སེམས་ཅན་ལྷགས་པ་རྩེ་གཅིག་གྱུར་རྣམས་ལ། །གཏམ་མང་རྣམ་པ་སྣ་ཚོགས་ཉེ་བར་སྟོན། །དགེ་སློང་དག་དང་དགེ་སློང་མ་རྣམས་དང་། །དགེ་བསྙེན་དག་དང་དགེ་བསྙེན་མ་དག་དང་། །རྒྱལ་པོ་དགེ་དང་རྒྱལ་བུ་རྣམས་ལ་ཡང་། །མཁས་དེ་རྟག་ཏུ་ཕྲག་དོག་མེད་པར་ནི། །སྣ་ཚོགས་དོན་ལྡན་སྙན་པའི་གཏམ་ཡང་སྟོན། །ལེ་ལོ་དག་ཀྱང་རྣམ་པར་རབ་སྤངས་ནས། །སྐྱོ་བའི་རྣམ་པའི་འདུ་ཤེས་བསྐྱེད་མི་བྱ། །མཁས་པ་མི་དགའ་ཐམས་ཅད་རྣམ་པར་སྤངས། །བྱམས་པའི་སྟོབས་ནི་འཁོར་ལ་བསྒོམ་པར་བྱ། །ཉིན་མཚན་དུ་ཡང་ཆོས་མཆོག་རབ་ཏུ་བསྒོམ། །མཁས་པ་དེ་ནི་བྱེ་བ་ཁྲག་ཁྲིག་གི། །འཁོར་རྣམས་མགུ་ཞིང་དེ་བཞིན་དགའ་བར་བྱེད། །དེ་ལ་ནམ་ཡང་འདོད་པ་ཅུང་ཟད་མེད། །ཟས་དང་སྐོམ་དང་བཟའ་བ་བཅའ་བ་དང་། །གོས་དང་མལ་ཆ་ཆོས་གོས་རྣམས་དང་ནི། །ན་བའི་གསོ་སྨན་དག་ཀྱང་མི་བསམ་སྟེ། །འཁོར་རྣམས་ལ་ནི་ཅི་ཡང་མི་བསླང་ངོ་། །གཞན་ཏུ་མཁས་པ་རྟག་ཏུ་བདག་ཉིད་དང་། །སེམས་ཅན་འདི་དག་སངས་རྒྱས་ཐོབ་པར་ཤོག །ཕན་ཕྱིར་འཇིག་རྟེན་ཆོས་གང་བསྟན་པ་དེ། །བདག་གི་བདེ་བའི་ཡོ་བྱད་ཀུན་སྙམས་སེམས། །ཅེས་གསུངས་པའི་ལུང་འདི་དག་གི་དོན་ཉམས་སུ་བླངས་ཤིང་ཕྱག་ལེན་ལ་ཐེག་པར་མཛོད། གཞན་ཡང་རྙེད་པ་དང་བཀུར་སྟི་འདོད་པའི་ཕྱིར་བཤད་ན། ལྷའི་བྱར་སྐྱེ་བར་འགྱུར་ལ། གཞན་དང་འགྲན་པ་དང་གྲགས་པ་འདོད་པའི་ཕྱིར་བཤད་ན་ཡུལ་མཐའ་འཁོབ་ཀྱི་རྒྱལ་པོ་གདུག་པ་ཅན་དུ་སྐྱེ་བར་འགྱུར་རོ། །ཅེས་དྲན་པ་ཉེར་བཞག་ལས་གསུངས་སོ། །མདོར་ན་ཚེ་འདིའི་བསམ་པ་ཐ་དག་སྤངས་ནས། ཆོས་ཀྱི་སྦྱིན་པ་འདིས་སློབ་མ་འདི་དག་གིས་ཐོག་དྲངས་ནས་སེམས་ཅན་ཐམས་ཅད་ཀྱི་ཤེས་རབ་གསུམ་བསྐྱེད་ཅིང་། ཉོན་མོངས་པ་ཐམས་ཅད་བསལ་བ་དང་། མ་འོངས་པ་ན་མངོན་པར་རྫོགས་པ་སངས་རྒྱས་པའི་ཚེ། ཆོས་ཀྱི་འཁོར་ལོ་བསྐོར་བས་སེམས་ཅན་ཐམས་ཅད་སངས་རྒྱས་ཀྱི་ས་ལ་བཀོད་པར་བྱའོ་སྙམ་པའི་བསམ་པ་རྣམ་པར་དག་པ་དང་། དངོས་གཞི་ལ་ཡང་། ཞི་བ་ལྷས། རྒྱ་ཆེན་ཆོས་ཀྱི་སྣོད་གྱུར་པ། །ཐེག་པ་དམན་ལ་དཀྲི་མི་བྱ། །དམན་ལ་ཟབ་དང་རྒྱ་ཆེ་དང་། །ཞེས་གསུངས་པའི་ཕྱིར། རང་ཉིད་ཚིག་དང་དོན་ལ་མ་རྨོངས་པ། སློབ་མ་དབང་པོ་རྣོ་རྟུལ་དང་རྗེས་སུ་མཐུན་པའི་ཆོས། མདོ་རྒྱས་རབ་འབྲིང་ཐ་མ་ལ་སོགས་པ་མ་ནོར་བར་བཤད་པའི་དུས་སུ། རང་གི་བརྗོད་བདེ། གཞན་གྱིས་རྟོགས་སླ། གཉིས་ཀའི་རྣ་བར་སྙན་ཅིང་ཡིད་ཆགས་པའི་ཚུལ་དུ་བཤད་ཅིང་། རྗེས་དགེ་བའི་རྩ་བ་རྫོགས་པའི་བྱང་ཆུབ་དུ་བསྔོ་བས་ཟིན་པར་བྱའོ། །གཞན་ཡང་གསང་སྔགས་ཀྱི་བཤད་ཚུལ་ལ་མཐའ་དྲུག །ཚུལ་བཞི། ལྡེམ་དགོངས་བརྒྱད། བཤད་ཐབས་འདྲེན་པའི་ཚིག་བཅུ་རྣམས་ནི་གཞན་དུ་ཤེས་པར་བྱའོ། །གསུམ་པ་དེ་ལྟར་བཤད་པའི་ཕན་ཡོན་ནི། སྦྱིན་པ་རྣམས་ཀྱི་ནང་ནས་ཆོས་ཀྱི་སྦྱིན་པ་མཆོག་ཏུ་གསུངས་པས། རང་གཞན་གྱི་ཉོན་མོངས་པ་ཐམས་ཅད་བསལ་བའི་རྒྱུ་ཡིན་པ་དང་། ཚེ་རབས་ཐམས་ཅད་དུ་ཤེས་བྱ་ཐམས་ཅད་ལ་མ་རྨོངས་པའི་རྒྱུ་ཡིན་པ་དང་། དམ་པའི་ཆོས་དང་ནམ་ཡང་མི་འབྲལ་ཞིང་། མ་འོངས་པ་ན་ཆོས་ཀྱི་འཁོར་ལོ་བསྐོར་བ་ལ་སོགས་པ་ཡོན་ཏན་དཔག་ཏུ་མེད་པར་གསུངས་པ་སྟེ། བྱམས་པ་སེངྒེ་སྒྲས་ཞུས་པའི་མདོ་ལས། །སྟོང་གསུམ་འཇིག་རྟེན་ཁམས་འདི་གསེར་དག་གིས། །བཀང་སྟེ་གཞན་ལ་སྦྱིན་པ་བྱིན་པ་བས། །ཚིག་བཞི་ཚིགས་སུ་བཅད་པ་གཅིག་བརྗོད་ན། །ཅི་ལྟར་ཕན་འདོགས་དེ་ལྟར་འགྱུར་བ་ཡིན། །ཅེས་གསུངས་སོ། །དེས་འཆད་པ་པོ་སློབ་དཔོན་གྱི་མཚན་ཉིད་དེ་སོང་ནས། གཉིས་པ་ཉན་པ་པོ་སློབ་མའི་མཚན་ཉིད་ལ་གསུམ་སྟེ། ཆོས་ཉན་པ་པོ་སློབ་མའི་མཚན་ཉིད་དང་། དེས་ཉན་པའི་ཚུལ་དང་། ཉན་པའི་ཕན་ཡོན་དང་གསུམ། དང་པོ་ནི། དྲང་ཞིང་གཡོ་སྒྱུ་མེད་པ། བློ་དང་ལྡན་པ། ཆོས་དོན་དུ་གཉེར་བ་དང་གསུམ་ལྡན་པ་ཞིག་དགོས་ཏེ། དབུ་མ་བཞི་བརྒྱ་པ་ལས། གཟུར་གནས་བློ་ལྡན་དོན་གཉེར་བ། ཉན་པའི་སྣོད་ཀྱིས་བྱ་བར་བརྗོད། གསང་སྔགས་ལྟར་ན། ཀློང་གསལ་ཉི་མའི་རྒྱུད་ལས། །དད་ལྡན་སྙིང་རྗེ་གཏོང་ཕོད་ཆེ། །རྒྱུད་དུལ་སྡིག་འཛེམ་དབང་པོ་རྣོ། །གསང་ཐུབ་ཉམས་ལེན་བརྟུལ་ཤུག་སྤྱོད། །སྐྱོ་ངལ་སྡུག་བསྲན་སྙིང་རུས་ཆེ། །དེ་ནི་གསང་སྔགས་གསང་བའི་སྣོད། །ཅེས་གསུངས་སོ། །གཉིས་པ་ཉན་པའི་ཚུལ་ནི། སྐྱེས་རབས་ལས། ཕྲན་བཟང་གིས་རྒྱལ་བུ་ཟླ་བར་ཆོས་ཞུས་པའི་གཏམ་རྒྱུད་འདི་གསུངས་པ། རབ་ཏུ་དམའ་བའི་སྟན་ལ་འདུག །དུལ་བའི་དཔལ་ནི་རྣམ་པར་བསྐྱེད། །དགའ་དང་ལྡན་པའི་མིག་གིས་བལྟ། །ཚིག་གི་བདུད་རྩི་འཐུང་བ་བཞིན། །གུས་པས་བསྐྱེད་ཅིང་རྩེ་གཅིག་བཏུང་། །རབ་ཏུ་དང་ལ་དྲི་མེད་ཡིན། །ནད་པས་སྨན་པའི་ཚིག་ཉན་བཞིན། །རིམ་གྲོ་བསྐྱེད་དེ་ཆོས་ཉོན་ཅིག །རྣམ་བཤད་རིག་པ་ལས། ང་རྒྱལ་དང་ནི་མ་དད་དང་། །དོན་དུ་གཉེར་བ་མེད་ཉིད་དང་། །ཕྱི་རོལ་རྣམ་གཡེང་ཡིད་སྡུད་དང་། །སྐྱོ་བས་ཉན་པའི་དྲི་མ་ཡིན། །ཅེས་པས། དེ་དག་སྤངས་ནས་ཆོས་དང་ཆོས་སྨྲ་བ་ལ་གུས་པར་བྱ་སྟེ། སྡོང་པོ་བཀོད་པའི་མདོ་ལས། བདག་ཉིད་ལ་ནད་པའི་འདུ་ཤེས་དང་། དགེ་བའི་བཤེས་གཉེན་ལ་སྨན་པའི་འདུ་ཤེས་དང་། ཆོས་ལ་སྨན་གྱི་འདུ་ཤེས་དང་། ནན་ཏན་རྗེས་སུ་བསྒྲུབ་པ་ལ་ནད་འཚོ་བའི་འདུ་ཤེས་བསྐྱེད་པར་བྱའོ། །ཅེས་པ་བཞིན་ནོ། །དེ་ལ་ཤེས་རབ་གསུམ་གྱིས་སྐྱོན་གསུམ་སྤང་དགོས་ཏེ། ཐོས་པའི་དུས་སུ་སྣོད་ཁ་སྦུབས་ལྟ་བུའི་སྐྱོན་སྤངས་ཏེ་མ་ཡེངས་པར་ཉན། བསམ་པའི་དུས་སུ་སྣོད་ཞབས་རྡོལ་ལྟ་བུའི་སྐྱོན་སྤང་དགོས་ཏེ། མི་བརྗེད་པར་སྐྱོང་། སྒོམ་པའི་དུས་སུ་སྣོད་དུག་ཅན་ལྟ་བུའི་སྐྱོན་སྤང་དགོས་ཏེ། ཉོན་མོངས་པའི་གཉེན་པོར་གཏོང་། གཞན་ཡང་དོན་མ་རྟོགས་པར་ཚིག་ཙམ་ཟིན་པ་ལ་བརྟེན་ནས་གཞན་ལ་འཆོལ་བར་སྨྲ་ཞིང་གང་ཟག་དམ་པ་རྣམས་ལ་སྐུར་པ་འདེབས་པ་གཞོག་རལ་ལྟ་བུའི་སྐྱོན་དང་བཞི་སྤངས་ནས་ཉན་དགོས་ཏེ། དགོངས་པ་འདུས་པའི་མདོ་ལས། །བསྟན་པའི་སྣོད་མིན་སྣོད་ངན་དག །རྣམ་པ་བཞིར་བསྡུ་བྱེ་བྲག་རྣམས། །མ་འོངས་རྣམས་ཀྱི་དོན་ཕྱིར་དུ། །བརྟགས་ནས་སྤངས་བར་བྱ་ཕྱིར་བཤད། །ཅེས་སོ། །མདོར་ན་ཆོས་ཉན་པའི་ཚེ་ཡང་། སྲིད་ཞུ་གུས་པའི་ཚུལ་དུ་ཐལ་མོ་སྦྱར་ཅིང་། གཞི་དད་པ་ཆེན་པོས་བཏུད། མོས་གུས་ཆེན་པོས་ཉན། རྣ་བའི་དབང་པོས་ཐོས། རིག་པའི་རྒྱུད་ལ་འདྲེས་པར། སེམས་ཀྱི་དབང་པོ་ཁ་བྱེ། སྙིང་གི་བུམ་པར་བསོགས། དོན་གྱི་སྦྲང་རྩི་མྱོང་དགོས་པར་བཤད་དོ། །གསུམ་པ་དེ་ལྟར་ཉན་པའི་ཕན་ཡོན་ལ་གཉིས་ཏེ། བླ་མ་བསྟེན་པའི་ཕན་ཡོན་དང་། ཆོས་ཉན་པའི་ཕན་ཡོན་གཉིས། དང་པོ་ནི། ཡུལ་འཁོར་སྐྱོང་གིས་ཞུས་པའི་མདོ་ལས། །དགེ་བའི་བཤེས་གཉེན་རྟག་ཏུ་བསྟེན་བྱ་ཞིང་། །སྡིག་པའི་གྲོགས་པོ་རྟག་ཏུ་སྤང་བར་བྱ། །དེ་དག་གིས་ནི་བཟང་ལམ་ཁྲིད་པར་བྱེད། །ངན་འགྲོ་ལས་ཀྱང་རབ་ཏུ་བཟློག་པར་བྱེད། །ཅེས་སོ། །གཉིས་པ་ནི། བྱང་ཆུབ་སེམས་དཔའི་སྡེ་སྣོད་ལས། །དགེ་བ་དང་ནི་སྡིག་པའི་ཆོས། །མ་ཐོས་པར་ནི་ཤེས་མི་འགྱུར། །ཐོས་པ་འདོད་པས་ཐོས་པ་འཕེལ། །